**16.05.2022.**

**E-pasta nosaukums**

Kontaktinformācijas pievienošana

**E-pasta teksts**

Veselības ministrija, Nacionālais veselības dienests un citas nozares institūcijas šobrīd intensīvi strādā, lai veselības aprūpes nozare, tajā skaitā arī ģimenes ārstu prakses, pēc iespējas labāk sagatavotos šī gada rudens/ziemas sezonai, kad pēc prognozēm sabiedrībā pastiprināsies Covid-19 infekcijas izplatība.

 Ievērojot Eiropas slimības kontroles un profilakses centra noteiktos rīcības scenārijus rudens/ziemas sezonai, prognozējams, ka būtisks nosacījums sabiedrības veselībai būs vakcinācija pret Covid-19, it īpaši riska grupās esošo personu vakcinācija. Līdz rudens/ziemas sezonai ir plānots sagatavot pilnvērtīgu iedzīvotāju kontaktinformācijas datu bāzi, kas tiks izmantota, lai tieši uzrunātu iedzīvotājus un aicinātu viņus saņemt savu vakcīnu pret Covid-19. Pilnvērtīga kontaktinformācijas datubāzē ar Jūsu praksē reģistrētajiem pacientiem ievērojami atvieglos arī Jūsu darbu, uzrunājot savus pacientus un aicinot viņus saņemt tiem pienākušos vakcīnu.

 Nacionālais veselības dienests jau ir ieguvis lielu apjomu ar iedzīvotāju kontaktinformāciju, integrējot šos datus E-veselībā. Tomēr datu analīze liecina, ka daļa datu ir neprecīzi vai neaktuāli vai nav pieejami vispār.

 Tāpēc aicinām Jūs iesaistīties kontaktinformācijas papildināšanā, Jūsu rīcībā esošo pacientu kontaktinformāciju (**tālruņa numurs, elektroniskā pasta adrese**) nododot Vienotājā veselības nozares elektroniskajā informācijas sistēmā (turpmāk - Veselības informācijas sistēma).

Vēstules pielikumā ir pievienots saraksts ar tiem Jūsu praksē reģistrētajiem pacientiem, kuriem E-veselībā nav pieejama kontaktinformācija vai kuru norādītā kontaktinformācija ir kļūdaina (piemēram, tālruņa numurs nav aktīvs). **Personas vecumā virs 60 gadiem ir saraksta augšgalā un tās ir izceltas sarkanā krāsā.** Lūdzam ievadīt, aktualizēt vai papildināt **personu vecumā virs 60 gadiem** kontaktinformāciju **līdz šī gada 30.jūnijam**. Pārējo Jūsu prakses pacientu kontaktinformāciju aicinām ievadīt, aktualizēt vai papildināt **līdz šī gada 30.augustam**.

 Informējam, ka pacientu kontaktinformācijas ievade Veselības informācijas sistēmā kā obligāta ir noteikta no 2018. gada 1. janvāra Ministru kabineta 2014. gada 11. marta noteikumu Nr. 134 “Noteikumi par vienoto veselības nozares elektronisko informācijas sistēmu” 11.4.1.apakšpunktā.

 Papildus norādām, ka ar personas pamatdatu apstrādi saistītās izmaksas ir iekļautas gan kapitācijas naudas (tai skaitā reģistratora atalgojumā), gan visu manipulāciju tarifu U elementā – pieskaitāmās un netiešās ražošanas izmaksas (ar pacientu uzturēšanu saistītie izdevumi pakalpojumu apmaksai).

Ja Jūsu praksei ir nepietiekami esošie personāla resursi un šobrīd  praksei nav  piesaistīts papildus darbinieks, aicinām piesaistīt papildu apmaksātu personālu savstarpēji noslēgtā Līguma par primārās veselības aprūpes pakalpojumu sniegšanu un apmaksu kārtībā.

Datu ievadīšanu lūdzam veikt tiešsaistē E-veselības sadaļā Kontaktinformācija:

 

Neskaidrību gadījumā par informācijas nodošanas kārtības tehniskiem risinājumiem var vērsties help@eveseliba.gov.lv .

 **Atsauce par personu datu apstrādi**

Eiropas Parlamenta un Padomes regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti  un ar ko atceļ Direktīvu 95/46/EK (Vispārīgā  datu  aizsardzības  regula) (turpmāk – Regula) 6.panta 1.punkta e) apakšpunkts nosaka, ka datu apstrāde ir likumīga tikai tādā apmērā un tikai tad, ja apstrāde ir vajadzīga, lai izpildītu uz pārzini attiecināmu juridisku pienākumu. Regulas 6.panta 3. punkts nosaka, ka  šā panta 1.punkta e) apakšpunktā minēto apstrādes pamatu nosaka ar: a) Savienības tiesību aktiem; vai b) dalībvalsts tiesību aktiem, kas piemērojami pārzinim. Šādu pienākumu Veselības informācijas sistēmā tiešsaistē sniegt pacientu norādīto kontaktinformācija, ārstniecības iestādēm, tai skaitā, ģimenes ārstu praksēm, nosaka iepriekš minētie Ministru kabineta noteikumi, līdz ar to atsevišķa pacienta piekrišana datu apstrādei konkrētā uzdevuma izpildei nav nepieciešama.